Kriminele klagte teen verskeie beweerde staatskapers ingedien (Foto: Solidariteit) Solidariteit het klagte van bedrog, korrupsie en oortreding van die Wet op Openbare Finansiële Bestuur teen Brian Molefe, Anoj Singh, Matshela Koko en Mosebenzi Zwane ingedien. Volgens Solidariteit is geregtigheid alreeds hopeloos te lank uitgestel en verdien Suid-Afrikaanse burgers onmiddellike optrede van die Suid-Afrikaanse Polisiediens (SAPD) en ander strukture. “Die absolute onreg van jarelange korrupsie en diefstal kan nie verder voortduur deur ’n oneindige gesloer van ons strafregtelike stelsel se kant af nie. Hierdie sake moet voortgaan. Die druk is nou op ons veiligheidsdienste om hulle werk te doen en enige verdere gesleep van voete sal nie geduld word nie,” verduidelik dr. Dirk Hermann, bestuurshoof van Solidariteit. In sy klagte beweer Solidariteit dat hierdie individue verantwoordelik is vir meer as R14,7 miljard se onwettige kontrakte by Eskom, terwyl oudminister Mosebenzi Zwane daarvan beskuldig word dat hy ŉ behuisingsprojek ter waarde van sowat R1 miljard wanbestuur het. “Alle aanduidings wys dat oudminister Mosebenzi Zwane tydens sy termyn as LUR van die Vrystaat in hierdie periode die helfte van sy R1 miljard-begroting aan die Vrystaatse departement van menslike nedersettings se behuisingsprojek spandeer het en dat daar feitlik geen huise gebou is nie, en indien daar wel iets gebou is, dit uiters gebrekkig is. “Tog, in plaas daarvan dat daar ernstige stappe teen hom gedoen is, is hy eerder beloon met ŉ pos as minister van minerale hulpbronne deur Suid-Afrika se voormalige president Jacob Zuma,” sê Hermann. “Ons moet dit duidelik maak dat die gevolge daarvan om belastinggeld te plunder nie bevordering verdien nie, maar eerder ŉ oranje oorpak.” Solidariteit voer aan dat die skade wat korrupsie berokken nie beperk is tot finansiële verlies nie, maar dat dit die staat se vermoë om kritieke dienste te lewer vernietig en dat dit wantroue onder burgers teenoor ons regstelsel kweek. “Vir Suid-Afrikaners om hoop en enige vertroue in die regsproses te hê moet daar nagevolge wees vir persone wat hulself onregmatig verryk ten koste van die land se welvaart en bestaan. As dit waar is dat hulle verantwoordelik is vir dié noodlottige situasie van ons enigste kragvoorsiener moet hulle boet vir elke misdryf en magsvergryp wat in die klagte omskryf word,” meen Hermann. Solidariteit het verder ook aangekondig dat indien daar nie daadwerklike vordering met sy klagte binne ŉ redelike tyd gemaak word nie, sal private vervolging beslis vorentoe ŉ opsie wees. “Ons is moeg gewag vir die regering om tot optrede oor te gaan. Daadwerklike optrede, verantwoordbaarheid en om die gevolge van plunder te dra, begin by hierdie klagte. Laat dit as voorbeeld dien vir enigeen wat dit oorweeg om werkers en belastingbetalers se geld te plunder.”